Die nuwe ster op die Leeus se horison het Saterdag in Mbombela (Nelspruit) weer helder geskyn toe die heelagter Tiaan Swanepoel sy span tot ŉ oorwinning van 33-25 oor die Pumas in ’n Curriebeker-wedstryd gestuur het.
Swanepoel, 24, se verhaal lees soos ’n sprokie. Hy is in Namibië gebore, was op Stellenberg in die Wes-Kaap op skool en was twee jaar in die Maties se Varsitybeker-spanne voordat hy besluit het om ŉ rugbypaadjie in Australië te gaan uitkap waar hy in Sydney klubrugby gespeel het.
Hy het Saterdag twee drieë gedruk en ook met vier strafdoele geslaag vir ’n persoonlike bydrae van 22 punte. Hy was gevaarlik op die aanval en het oral opgeduik, met sy lynskoppe ver en in die kol.